'Isteri 3 pemain sarat mengandung, tapi gaji 4 bulan tak dapat'
Kuala Lumpur: Bagaikan mengharapkan bulan jatuh ke riba. Perumpamaan itu sesuai digambarkan kepada barisan pemain Kuala Lumpur Rovers (KL Rovers) yang kini tidak 'melihat' gaji mereka hampir empat bulan.Walaupun sudah pelbagai cara digunakan termasuk merayu kepada pihak pengurusan untuk membayar tunggakan gaji itu, setakat ini tiada tanda-tanda masalah itu akan diselesaikan segera.Malah, barisan pemain KL Rovers kini  mula berkira-kira untuk memboikot perlawanan Liga A1 Semi Pro berikutan tidak dibayar gaji oleh pengurusan.Situasi terbabit ternyata memeningkan kepala jurulatih KL Rovers, Wan Mustafa Wan Ismail dalam usaha untuk menyusunkan pasukan bagi mengharungi perlawanan akan datang.Beliau berkata, ketika ini pemain berada dalam keadaan tenat apabila terpaksa melakukan kerja lain bagi menampung kehidupan seharian."Ada tiga pemain yang isteri mereka kini sarat mengandung, sekali gus memerlukan sumber kewangan bagi menampung pembelian barangan keperluan."Jika diikutkan sudah empat bulan mereka tidak menerima gaji. Sudah dua perlawanan pemain tidak mahu turun latihan kerana tiada bayaran gaji."Saya harap masalah ini dapat diselesaikan segera oleh pengurusan baru Persatuan Bolasepak Kuala Lumpur (KLFA)," katanya ketika dihubungi Arena Metro.Pada masa sama, Wan Mustafa mengharapkan pengurusan baru KLFA yang diterajui Syed Yazid Syed Omar dapat menyelesaikan segera masalah itu bagi mengelak KL Rovers terkubur."Saya harapkan pengurusan baru KLFA tengok-tengok sikit KL Rovers takut nanti pasukan terpaksa tutup kerana tiada pemain."Ketika ini, pemain tetap beraksi untuk pasukan sehingga mampu mencipta kemenangan pada perlawanan baru-baru ini walaupun tidak turun latihan."Kita akan mengharungi banyak lagi perlawanan, sekali gus mengharapkan gaji dibayar bagi menyuntik semangat pemain," katanya.Syed Yazid dipilih untuk menerajui KLFA selepas memenangi jawatan presiden pada Kongres ke-35 persatuan itu bagi sesi 2024-2028, 12 Oktober lalu.